ओ छौड़ी आइ बदलल सन लागैत छलै । ई कोनो आँखिक धोखा नै छलै । ओकरा छौड़ा बीस सालसँ चिन्है छलै । फर्स्ट स्टेंडरसँ बीटेक धरि संगे केने छलै । एकरा दिस कनडेरिये तकनाइ आ फेर पोथीमें मुँह नुका कऽ हँसनाइ छौड़ा के नीक जकाँ याद छै । ओहन हँसमुख आ मिलनसार छौड़ीकेँ ओ नीक जकाँ चिन्है छै, मुदा मात्र चिन्है छलै । बाद-बाँकी बात लेल साहसे नै जुटा सकल छलै छौड़ा । आइ जखन मंदीर लग भेटल छलै तऽ छौड़ी बदलल लागल छलै । छौड़ा आइ मुड बना लेने छलै, सब देवी-देवताकेँ सुमरि मोनक गप कहि देलकै । सुनतहिं ओ छौड़ी मुस्कियेबो नै केलै । ओकर स्वाभव बड बेसी गंभीर भऽ गेल छलै । एहि बदलाबसँ छौड़ा आश्चचर्यमे छल । जाइत-जाइत छौड़ी बाजल छलै जे आब देरी भेलौ, हमर वियाह होइ बला छै । अगिला जनममे भगवानसँ कने साहस माँगि कऽ जनम लिहें । 